text: Musical Express a la Roca dels Arcs (Vilanova de Meià) – Roca Calenta
  Inici	ViesLleidaLa NogueraVilanova de Meià	Musical Express a la Roca dels Arcs (Vilanova de Meià)
  La Musical Express va ser oberta l'any 1982 per Ernesto López, Joaquín Olmo, Néstor Bohigas, Toni Garcia, Albert Merino i Armand Ballart. La via segueix una línia directa i arrogant pel bell mig de la Roca dels Arcs.
  La línia és boníssima, llàstima que està molt sobada, el que obliga a apretar encara més del que tocaria en condicions normals. Si a això li sumem que les expansions allunyen i que els graus de la ressenya original són "clàssics", doncs és recomanable anar bé de braços per gaudir-la.
  Des de Vilanova de Meià prenem la carretera amunt, i no té pèrdua ja que en pocs minuts veiem la Roca dels Arcs. Aparquem a alguna de les esplanades que hi ha al costat de la carretera (enllaç a Google Maps). Prenem un camí que travessa el rierol i anem resseguint la paret fins arribar a l'alçada de la via. Nom escrit a peu de via.
  10 cintes, friends fins al Camalot #0.75 (micros especialment útils), fissurers i un estrep
  Des de la reunió anem encordats cap a la dreta fins arribar al cim, on tenim dues opcions:
  Anar a la dreta (est) a cercar el corriol que baixa per darrera la Roca dels Arcs fins deixar-nos a la carretera.
  Anar a l'esquerra (oest) fins arribar al collet que separa la Roca dels Arcs de la Roca Alta, i anem baixant pel corriol fins prendre un trencall a l'esquerra que ens deixa a la punta esquerra de la Roca dels Arcs (compte no baixar més del compte, que arribaríem a la Font de la Figuera). Aquest camí dóna més volta, però és agradable i assoleiat, ideal quan el vessant nord està nevat.